# Anja Andersen

Anja Andersen (Odense, 15 de febrer de 1969) és una exjugadora i entrenadora danesa de handbol. Ha estat campiona olímpica, campiona del món i dues vegades campiona d'Europa. El 1997 va ser nomenada Jugadora de l'any de l'IHF. És considerada com una de les millors jugadores de handbol de tots els temps.

## Carrera professional

Anja Andersen és coneguda, per les seves habilitats, com una jugadora de caràcter ofensiu, així com pel seu fort temperament per executar escenes dramàtiques i trucs durant un partit. Va ser una part important de la renaixença de l'handbol danès a la dècada dels anys 90. La seva tècnica i bon sentit del joc van fer que es guanyés el respecte per part de tothom. Després de guanyar la primera medalla d'or al Campionat d'Europa d'handbol femení del 1994, a l'equip de la selecció danesa se'l coneixia com "les dames de ferro", adquirint l'estatus d'heroïnes nacionals.
És considerada la principal artífex del cicle guanyador de la selecció danesa d'handbol, que té dos ors i una plata a les edicions del campionat europeu del 1994, 1996 i 1998, que van ser els primers que es van disputar. Els anys 1993, 1995 i 1997 van guanyar plata, bronze i or als mundials. Va jugar 123 partits amb la selecció danesa d'handbol femení i va marcar 726 gols.
Tot i que la selecció danesa d'handbol va tenir moltes jugadores durant els anys 90, no es discuteix que Andersen en va ser la més prolífica i polèmica. Ningú en qüestionava les habilitats però el seu temperament va ser causa de nombroses expulsions en partits importants. En els Jocs Olímpics d'Estiu de l'any 1996 l'entrenador nacional, Ulrik Wilbek, la va haver de sancionar per les discussions sobre el seu estil de joc i comportament a la pista.
A Andersen se li reconeix també la introducció al handbol de la combinació d'esport i espectacle. Influenciada pel bàsquetbol va inventar un estil de jugar que sovint apuntava més al públic i a l'audiència que a l'equip contrari. Després de la seva retirada com a jugadora en actiu, els anys 2000 i 2001 va crear un equip amb les millors jugadores d'handbol. Els partits d'aquest equip ideal van ser un èxit, però, es van veure interromputs quan Andersen va deixar de jugar-hi.
L'any 1999 i a causa d'un problema cardíac, Andersen va haver d'abandonar la seva carrera com a jugadora.

## Entrenadora

Andersen va iniciar la seva etapa com a entrenadora al club de la Lliga Danesa d'Handbol Femení Slagelse. Amb ella el club va promocionar a la primera divisió i més tard va guanyar tres vegades la Lliga Europea de la Federació Europea d'Handbol, concretament les temporades 2003/04, 2004/05 i 2006/07. L'any 2006 va ser també entrenadora de la selecció nacional de Sèrbia. Aquest any va protagonitzar una protesta singular del seu equip, que per protestar contra el que considerava una injustícia arbirtal, va fer sortir tot l'equip del camp uns minuts. Es va obrir un procés snacionador que va concloure amb l'expulsió de la competició durant set partits a Andersen.
L'any 2008 va deixar el Slagelse per començar a entrenar el FCK Håndbold. El 2010 va deixar FCK Håndbold a conseqüència de la dissolució del club i va decidir fer un parèntesi abans de començar a entrenar un altre equip.
El 2011 Andersen va començar a entrenar l'equip romanès Oltchim Râmnicu Vâlcea. L'objectiu del club era intentar guanyar la Lliga Europea. Al març del 2011, després de menys de dos mesos com a entrenadora, va ser acomiadada a causa dels mals resultats obtinguts. L'equip va perdre dos partits d'un total de quatre a la ronda principal de la competició europea.

## Palmarès i reconeixements
### Palmarès

Al llarg de la seva carrera com a jugadora d'handbol va guanyar nombroses competicions:
* 1987: medalla de plata al Campionat Mundial Juvenil.
* 1992: campiona de la lliga noruega amb el club Bækkelaget.
* 1993: medalla de plata al Campionat del món d'handbol femení.
* 1994: medalla d'or al Campionat d'Europa d'handbol femení.
* 1995: medalla de bronze al Campionat del món d'handbol femení.
* 1996: medalla d'or als Jocs Olímpics d'Estiu.
* 1996: medalla d'or al Campionat d'Europa d'handbol femení.
* 1997: medalla d'or al Campionat del món d'handbol femení.
* 1997: Jugadora de l'any de l'IHF Mundial.
També va guanyar competicions com a entrenadora:
* 2003, 2005 i 2007: guanyadora de la Lliga Danesa d'Handbol Femení amb el club Slagelse.
* 2004, 2005, 2007: guanyadora de la Lliga d'Handbol Femení de la Federació Europea d'Handbol amb el club Slagelse.

### Reconeixements

* 1994: nomenada segona jugadora d'handbol del món.
* 1997: nomenada millor jugadora d'handbol del món.
* 2007: incorporada a la Sala Danesa de Fama.
* 2009: Premi Mathilde per canviar les convencions dels entrenadors d'atletes d'elit.

## Referències

* ↑ «Anja Andersen, La irreverente». Feuchtmann HC. Arxivat de l'original el 2021-03-02. [Consulta: 5 abril 2021].
* ↑ Olcina, Vicente Soler. 7 metros: El éxito del balonmano femenino en España (en castellà). Editorial Libros.com, 2018-02-21. ISBN 978-84-17236-33-5.
* ↑ «European Handball Federation - Anja Andersen in Danish Hall of Fame / Article». European Handbol Federation, 02-05-2007. Arxivat de l'original el 18-02-2019. [Consulta: 5 abril 2021].
* ↑ «Anja ANDERSEN - Olympic Handball Denmark» (en anglès). The International Olympic Committee. [Consulta: 5 abril 2021].
* ↑ Evald, Jens; Halgreen, Lars. Sports Law in Denmark (en anglès). Kluwer Law International B.V., 2022-09-20, p. 67. ISBN 978-94-035-0556-5.
* ↑ Robit, Antonio. «OFICIAL Anja Andersen a semnat cu Oltchim (Romanian)». Pro Sport, 03-02-2011. [Consulta: 5 abril 2021].
* ↑ «EXCLUSIV / Anja Andersen este noua antrenoare a Oltchimului! (Romanian)». gsp.ro, 03-02-2011. [Consulta: 5 abril 2021].
* ↑ «Anja: excentrică, ineficientă, demisă (Romanian)». gsp.ro, 08-03-2021. [Consulta: 5 abril 2021].
* ↑ «Danskkvindesamfund.dk - Tidligere prismodtagere». Dansk Kvindesamfund. Arxivat de l'original el 17 d'abril de 2017. [Consulta: 5 abril 2021].